അപകടത്തില് മരിച്ച മത്സ്യത്തൊഴിലാളികള് എത്ര? പതിനാറെന്ന് മന്ത്രി, അറുപതെന്ന് പ്രതിപക്ഷം തിരുവനന്തപുരം: അപകടത്തില് മരിച്ച മത്സ്യത്തൊഴിലാളികളുടെ എണ്ണത്തെച്ചൊല്ലി നിയമസഭയില് മന്ത്രി സജി ചെറിയാനും പ്രതിപക്ഷനേതാവ് വി.ഡി. സതീശനും തമ്മില് വെല്ലുവിളി. തലസ്ഥാന ജില്ലയിലെ അപകടമുനമ്ബായ മുതലപ്പൊഴി ഹാര്ബറുമായി ബന്ധപ്പെട്ട് അടിയന്തരപ്രമേയ അവതരണത്തിന് അനുമതി തേടി എം. വിന്സെന്റ് നല്കിയ നോട്ടീസിലാണ് മന്ത്രിയും പ്രതിപക്ഷനേതാവും കോര്ത്തത്.മന്ത്രി പോലീസിന്റെ കണക്ക് വായിച്ചപ്പോള് ഫിഷറീസ് വകുപ്പിന്റെ കണക്ക് വായിച്ച് പ്രതിപക്ഷനേതാവ് തിരിച്ചടിച്ചു. മുതലപ്പൊഴി മത്സ്യബന്ധന തുറമുഖത്തിന്റെ അശാസ്ത്രീയ നിര്മാണത്തിന് രണ്ടു മുന്നണികളും പങ്കാളിയായതുകൊണ്ടുതന്നെ പ്രതിപക്ഷം ഇറങ്ങിപ്പോകാതെ പ്രശ്നപരിഹാരത്തിന് സര്ക്കാരിനു പൂര്ണപിന്തുണ പ്രഖ്യാപിക്കുകയും ചെയ്തു.കഴിഞ്ഞ ആറുവര്ഷംകൊണ്ട് മുതലപ്പൊഴി തുറമുഖത്തില് അപകത്തില്പ്പെട്ട് 60പേര് മരിച്ചെന്നാണ് പ്രതിപക്ഷനേതാവ് ആരോപിച്ചത്. 16 പേരേ മരിച്ചുള്ളൂവെന്ന് മന്ത്രി സജി ചെറിയാനും. ഇതിനെ വെല്ലുവിളിച്ച്, ഒരു ഫിഷറീസ് ഉദ്യോസ്ഥന്മാത്രം നല്കിയ 18 പേരുടെ കണക്ക് പ്രതിപക്ഷനേതാവ് നിരത്തി. പോലീസിന്റെ കണക്കില് 16 ആണെന്നു പറഞ്ഞ് മന്ത്രി അവരുടെ പേരുകള് വായിച്ചു. മുതലപ്പൊഴിയില് 16 പേരേ മരിച്ചിട്ടുള്ളൂ, അപ്പുറത്തും ഇപ്പുറത്തും പലരും മരിച്ചിട്ടുണ്ടാകാമെന്നും മന്ത്രി വ്യക്തമാക്കി. തുടര്ന്ന് പ്രതിപക്ഷനേതാവും തന്റെ പക്കലുള്ള പട്ടികയിലെ പേര് വായിച്ചു. പതിനാറുപേര് മാത്രമാണ് അവിടെ മരിച്ചതെന്ന് മുതലപ്പൊഴി ഹാര്ബറില് പോയി പറയാന് മന്ത്രിക്കു ധൈര്യമുണ്ടോയെന്നും പ്രതിപക്ഷനേതാവ് വെല്ലുവിളിച്ചു.മുതലപ്പൊഴി, വിഴിഞ്ഞം, കാസര്ഗോഡ് മത്സ്യബന്ധന തുറമുഖങ്ങളില് വലിയ പ്രശ്നങ്ങളുണ്ടെന്ന് മന്ത്രി അംഗീകരിച്ചു. ഇത് പരിഹരിക്കാന് ശ്രമം നടക്കുകയാണ്. വിഴിഞ്ഞത്തും മുതലപ്പൊഴിയിലും അദാനി പോര്ട്ട് ട്രസ്റ്റ് മണ്ണ് ട്രഡ്ജ് ചെയ്ത് മാറ്റാത്തതാണ് പ്രശ്നം. മുഖ്യമന്ത്രി ഇടപെട്ട് വിഴിഞ്ഞത്തെ പ്രശ്നം പരിഹരിച്ചു. മുതലപ്പൊഴി ഹാര്ബറിന്റെ നിര്മാണത്തില് തന്നെ കുഴപ്പങ്ങളുണ്ട്. അഴിമുഖത്ത് മണ്ണ് അടിഞ്ഞുകിടക്കുകയാണ്. അദാനി പോര്ട്ടാണ് അത് മാറ്റേണ്ടത്. അശാസ്ത്രീയ നിര്മാണത്തെക്കുറിച്ച് ചെന്നൈ ഐ.ഐ.ടി പഠനം നടത്തുന്നുണ്ട്. മത്സ്യതൊഴിലാളികളുമായും ചര്ച്ചചെയ്ത് പ്രശ്നം പരിഹരിക്കും. കാസര്ഗോഡ് തുറമുഖത്ത് 17 കോടിയുടെ നിര്മാണ പ്രവര്ത്തനങ്ങള് ആരംഭിച്ചതായും മന്ത്രി പറഞ്ഞു. സര്ക്കാരിന്റെ പരിഗണനയില് മത്സ്യത്തൊഴിലാളികള് ഇല്ലെന്ന് എം. വിന്സെന്റ് കുറ്റപ്പെടുത്തി. മുതലപ്പൊഴിയിലെ മണ്ണ് നീക്കാന് ഉത്തരവാദിത്തപ്പെട്ട അദാനി പോര്ട്ട് അത് ചെയ്യാതിരുന്നിട്ടും കേന്ദ്രത്തിന് അവര് എല്ലാം ചെയ്തുവെന്ന് സംസ്ഥാനം റിപ്പോര്ട്ട് നല്കിയെന്നും പ്രതിപക്ഷനേതാവ് കുറ്റപ്പെടുത്തി.